II.

AICINA KOMISIJU īstenot šo stratēģiju ar tās trim galvenajiem mērķiem un, to darot, jo īpaši 1. turpināt īstenot patērētāju tiesību aizsardzības politiku, kas vērsta uz tirgus pārskatāmību un uz iekšējā tirgus kapacitātes stiprināšanu, lai apmierinātu patērētāju prasības. Patērētāju tiesību aizsardzības politika, ar kuru cenšas radīt efektīvus tirgus, palīdz izaugsmei un nodarbinātībai, kā arī vairo patērētāju labklājību, 2. par prioritāru uzskatīt augstu līmeni patērētāju tiesību aizsardzībā, patērētāju izvēlē un piekļuvē Kopienā, tādējādi nodrošinot patērētāju uzticēšanos pārrobežu iepirkumiem vai līgumiem, un veltīt īpašu uzmanību, lai izstrādātu patērētāju tiesību aizsardzības politiku un patērētāju tiesību aizsardzības pasākumus attiecībā uz pakalpojumiem, 3. nodrošināt darbības mērķu saskaņotību ar mērķiem, kas ir pamatā Eiropas Parlamenta un Padomes Lēmumam Nr. 1926/2006/EK (2006. gada 18. decembris), ar ko izveido Kopienas rīcības programmu patērētāju tiesību aizsardzības politikas jomā (no 2007. gada līdz 2013. gadam) (2), 4. veicināt un aizsargāt patērētāju intereses pasaulē, kurā pastiprinās globalizācija, un atbalstīt tās starptautiskajās attiecībās un starptautiskos nolīgumos, 5. pārskatīt Kopienas acquis patērētāju tiesību aizsardzības jomā, lai to vienkāršotu, modernizētu, nodrošinātu labāku regulējumu, novērstu pašreizējās neatbilstības un ievērotu jaunu tehnoloģiju radītās prasības, pienācīgi ņemot vērā Eiropas Kopienas dibināšanas līguma 5. pantā minēto subsidiaritātes principu; kā arī — vajadzības gadījumā un, ņemot vērā iznākumu apspriedēm par Zaļo grāmatu par patērētāju tiesību aizsardzības jomas acquis pārskatīšanu, — nākt klajā ar priekšlikumiem attiecīgi pielāgot acquis, ar nosacījumu, ka attiecīgās tiesības un pienākumi nodrošina augstu līmeni patērētāju tiesību aizsardzībā un uzlabo iekšējā tirgus darbību, 6. izskatīt, kādos gadījumos pašregulēšana un kopregulēšana varētu papildināt pašreizējās tiesību aktu normas, 7. atbalstīt plašu uz patērētājiem vērstu pētniecību, izvērtējot tirgus darbību, patērētāju prasības un patērētāju uzvedību, izveidot — patērētāju tiesību aizsardzības politikas vadības un novērtēšanas vajadzībām — uz patērētājiem vērstus novērošanas mehānismus, kā arī izstrādāt piemērotus rādītājus, pamatojoties uz atbilstīgām zināšanām un pieredzi. 8. atbalstīt iestāžu sadarbību, lai īstenotu patērētāju tiesību aizsardzības jomas tiesību aktus un tiesību aktus, ar ko reglamentē ražojumu drošību, veicināt to darbības tīklā, turpināt attīstīt informācijas sistēmas, kā arī paplašināt starptautiskus nolīgumus par savstarpēju administratīvu sadarbību starp ES un trešām valstīm, 9. pastāvīgi uzraudzīt, cik efektīvi ir pašreizējie ieteikumi, kuros ir īpašas minimālās obligātās garantijas strīdu alternatīvas risināšanas procedūrām, un strādāt, lai tajos paredzētie principi tiktu plašāk piemēroti un nostiprināti, kā arī nodrošināt labāku savstarpēju saistību starp pašreizējiem alternatīviem strīdu izšķiršanas mehānismiem un labāk informēt par pašreizējiem informācijas rīkiem, 10. rūpīgi apsvērt kolektīvas pārsūdzības mehānismus un nākt klajā ar pašlaik veikto attiecīgo pētījumu rezultātiem, lai vajadzības gadījumā izstrādātu priekšlikumus vai rīkotos, 11. īpašu uzmanību veltīt nepieciešamajai patērētāju tiesību aizsardzībai, izvēlei un ērtībām, pabeidzot finanšu pakalpojumu iekšējā tirgus īstenošanu, ņemot vērā, cik vitāli svarīgi patērētājiem ir lēmumi par finanšu produktiem, piemēram, saistībā ar uzkrājumiem vecuma pensijām vai nekustama īpašuma finansēšanai, 12. lielāku nozīmi piešķirt rūpīgiem ietekmes novērtējumiem visās politikas jomās, kas iespaido patērētāju intereses ilgtermiņā, 13. apspriedēs, ko rīko saistībā ar citām Kopienas politikas jomām par priekšlikumiem, kuriem ir būtiska ietekme uz patērētājiem, vairāk iesaistīt patērētāju tiesību aizsardzības politikas attiecīgās ieinteresētās personas.